**Нұротандық депутаттар Жамбыл облысы Жуалы аудандық партия конференциясының жұмысына қатысты**

«Нұр Отан» партиясы Жуалы аудандық филиалының кезектен тыс конференциясы өтіп, оған Жамбыл облысына іс сапармен келген Парламент Мәжілісінің депутаттары – «Нұр Отан» партиясы Фракциясының мүшелері Б.Ертаев, С.Ахметов, С.Сейдуманов, Ф.Қаратаев, сондай-ақ партия ардагерлері, Жуалы аудандық мәслихатындағы депутаттық фракция мүшелері және бұқаралық ақпарат құралдарының өкілдері қатысты.

 Конференция күн тәртібіне негізгі мәселелер шығарылды, олар, «Нұр Отан» партиясының 20 жылдығы. Жасампаздық және әлеуметтік даму кезеңі»; ҚР Президентінің «Қазақстандықтардың әл-ауқатының өсуі: табыс пен тұрмыс сапасын арттыру» атты Жолдауын іске асыру барысы туралы және «Нұр Отан» партиясының 2030 жылға дейінгі Бағдарламасы жобасының негізгі ережелерін талқылау.

Конференция барысында, партия 20 жылдық тарихында елімізде атқарылған қыруар істердің нәтижелері туралы айтылды, 20 жылдық қалыптасу кезеңінде өзінің мықты құрылымдары мен берік стратегиялық мақсаттары арқасында еліміздегі ең беделді, ең ірі саяси күшке айналғаны айтылды. Сонымен қатар, бұл бағдарлама келешектің кемел болуының кепілі болатынына үлкен сенім білдірілді.

Бүгінде партияның белсенді мүшелерінің саны 1 млн-ға жуық адамды құрайды. Партияның 17 өңірлік және 247 аумақтық филиалы жұмыс істейді. БПҰ-ның саны 6 мың. «Нұр Отан» - Қазақстанның әрбір ауданында, ауылында өзінің бастапқы ұйымдары бар жалғыз партия.

Сонымен қатар, іс-шара аясында ағымдағы жылдың 27-ші ақпаны күні Астана қаласында өтетін «Нұр Отан» партиясының кезекті ХVІІІ съезінде партияның 2030 жылға дейінгі Бағдарламасы қабылданатынын да сөз болды, аталған маңызды партиялық құжат жобасы бастауыш партия ұйымдарының жиналыстарында қызу талқыланып, үлкен қолдауға ие болғаны жеткізілді.

Партия Бағдарламасының жобасы – алдағы онжылдықтағы атқарар қызмет аясындағы өз мақсатын– әрбір қазақстандықтың өмір сүру деңгейін сапалы арттыру мен елімізді жүйелі жаңғыртуға батыл ықпал етуге бағыттап отыр. Сонымен қатар, партия Бағдарламасы отбасыларды қолдауға, ата-аналарға қаржылай көмек көрсету деңгейін арттыру мен көпбалалы отбасыларға әлеуметтік қолдау жұмыстарын іске асыруға ықпал етуді басты басымдық қылып отырғанын айтып, жиын барысында қолдауға ие болды.

Конференцияға қатысқан Халық Қаһарманы, ҚР Парламенті Мәжілісінің депутаты, «Нұр Отан» партиясы депутаттық фракциясының мүшесі Б.Ертаев Жамбыл облысында атқарылып жатқан жұмыстардың ауқымды екенін тілге тиек етіп, партия жұмысын жандандыруға, мемлекеттік бағдарламалар мен стратегияларды жүйелі жүзеге асыруда жемісті жұмыс жасалып жатқанын айтты. Мәжіліс депутаттары облыстың елді мекендерін аралап, халықпен кездесулер өткізіп жатқанын жеткізген депутат елдің ұсыныс-тілектері ескерусіз қалмайтынын ескертті.

Сондай-ақ, күн тәртібіндегі мәселелердің бірі болып – партия аймақтық филиалының кезектен тыс XXVI конференциясына сайланатын делегаттардың құрамы бойынша ұсыныс жасалды.

Жалпы Жуалы аудандық филиалында қазіргі таңда 30 бастауыш партия ұйымы болса, конференция жұмысына 174 делегат сайланған болатын. Нәтижесінде, облыстық филиалдың кезектен тыс XXIV конференциясына Жуалы аудандық филиалынан 17 делегат ұсынылып, тізім бекітілді.